### NN 31/2026 (26.3.2026.), Pravilnik o mjerilima i načinu korištenja nenamjenskih donacija i vlastitih prihoda ustanova u kulturi

Ministarstvo kulture i medija

373

Na temelju članka 56. stavka 2. Zakona o proračunu (»Narodne novine« br. 144/21), ministrica kulture i medija, uz suglasnost ministra financija, donosi

PRAVILNIK

O MJERILIMA I NAČINU KORIŠTENJA NENAMJENSKIH DONACIJA I VLASTITIH PRIHODA USTANOVA U KULTURI

I. OPĆE ODREDBE

Članak 1.

Ovim Pravilnikom uređuju se mjerila i način korištenja nenamjenskih donacija i vlastitih prihoda koje ustanove u kulturi proračunski korisnici državnog proračuna (u daljem tekstu: Ustanove) iz nadležnosti Ministarstva kulture i medija (u daljnjem tekstu: Ministarstvo) ostvare na tržištu obavljanjem osnovne djelatnosti i drugih djelatnosti za koje su registrirane, kao i način korištenja takvih prihoda.

II. POSTUPANJE KOD NENAMJENSKIH DONACIJA I NAČIN KORIŠTENJA NENAMJENSKIH DONACIJA

Članak 2.

(1) Nenamjenske donacije, u smislu ovog Pravilnika, su prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez bilo kakve naknade ili protučinidbe, a kojima namjena nije utvrđena.

(2) Najava nenamjenskih donacija od strane donatora počinje upućivanjem pisma namjere ravnatelju Ustanove o vrsti i vrijednosti donacije.

(3) Upravno vijeće Ustanove, na prijedlog ravnatelja, donosi odluku o prihvaćanju ili neprihvaćanju nenamjenske donacije te o načinu korištenja prihvaćene donacije.

(4) Ako je vrijednost nenamjenske donacije veća od 30.000,00 eura, odluka o prihvaćanju i načinu korištenja donacije može se donijeti tek po dobivenoj suglasnosti Ministarstva.

(5) Ravnatelj Ustanove pisanim putem izvješćuje donatora o prihvaćanju/neprihvaćanju donacije.

(6) U slučaju donošenja odluke o prihvaćanju i načinu korištenja donacije, ravnatelj Ustanove i donator sklapaju ugovor o donaciji.

(7) Ugovor o donaciji iz stavka 6. ovoga članka se ne sklapa ako je donator fizička osoba.

(8) Ako je Ustanova primila nenamjensku donaciju, dužna je na svojoj mrežnoj stanici, na lako dostupan i pretraživ način i u strojno čitljivom obliku, objaviti informacije o primljenoj nenamjenskoj donaciji (podaci o donatoru, vrsti i vrijednosti donacije).

(9) Dobivene donacije ne mogu se koristiti za sponzorstva i donacije.

(10) Stjecanje nefinancijske dugotrajne imovine bez naknade (sredstvima nenamjenske financijske donacije ili donacije nefinancijske dugotrajne imovine u fizičkom obliku), ako bi takvo stjecanje prouzročilo značajnije troškove za Republiku Hrvatsku, moguće je samo uz prethodnu suglasnost Vlade Republike Hrvatske.

(11) Nenamjenske donacije iz stavka 1. ovoga članka mogu se koristiti za:

– podmirenje rashoda za razvoj djelatnosti Ustanove

– podmirenje ostalih rashoda redovne djelatnosti.

(12) Iznimno od stavka 3. ovoga članka, ako Ustanova nema upravno vijeće, odluku o prihvaćanju ili neprihvaćanju nenamjenske donacije te o načinu korištenja prihvaćene donacije donosi ravnatelj uz prethodnu suglasnost Ministarstva.

III. VLASTITI PRIHODI

Članak 3.

(1) Vlastiti prihodi Ustanova iz članka 1. ovoga Pravilnika obuhvaćaju prihode što ih Ustanove ostvare na tržištu od obavljanja osnovne i ostalih djelatnosti za koje su registrirane, kao i od drugih pomoćnih djelatnosti: iznajmljivanje prostora i opreme, obavljanje ugostiteljskih usluga, poslova fotokopiranja, prodaje suvenira, promotivnih materijala, organizacije stručnih skupova, radionica i slično, a koje poslove mogu obavljati i drugi pravni subjekti izvan proračuna i čijim obavljanjem Ustanove ostvaruju prihode u skladu sa Zakonom o proračunu (u daljnjem tekstu: vlastiti prihodi).

(2) Iznosi što ih Ustanove naplaćuju izravno od posjetitelja smatraju se u smislu ovog Pravilnika prihodima ostvarenim na tržištu.

(3) Odredbe ovog Pravilnika ne odnose se na sredstva državnog proračuna koja se doznačuju Ustanovama.

(4) Ustanove su ovlaštene ostvarivati vlastite prihode bez prethodne suglasnosti Ministarstva.

Članak 4.

(1) Vlastite prihode iz članka 3. ovoga Pravilnika Ustanove koriste za podmirenje:

– rashoda koji su nastali obavljanjem poslova na tržištu i u tržišnim uvjetima na temelju kojih su vlastiti prihodi i ostvareni

– neprihvatljivih troškova u projektima koji su financirani sredstvima Europske unije, a koja su proračunski korisnici državnog proračuna dužni uplatiti u proračun Europske unije na temelju zahtjeva za uplatu nadležnih tijela Europske unije za koje sredstva proračunski korisnik državnog proračuna osigurava iz izvora financiranja vlastiti prihodi Na temelju članka 74. Zakona o proračunu

– obveza po ugovorima o dugoročnom zajmu i ugovorima o dugoročnom kreditu koje su proračunski korisnici sklopili sukladno odredbama članka 109. Zakona o proračunu

(2) Proračunski korisnici mogu preuzeti obveze iz ugovora koji zahtijevaju plaćanje u sljedećim godinama, a koje će se financirati vlastitim prihodima, isključivo na način propisan člankom 48. Zakona o proračunu.

(3) Nakon podmirenja obveza iz stavka 1. ovoga članka vlastite prihode iz članka 3. ovoga Pravilnika Ustanove su obvezne rasporediti za pokriće troškova na način i prema prioritetima kako slijedi:

– do 70 % vlastitih prihoda iz članka 3. ovoga Pravilnika koristit će se za podmirenje materijalnih rashoda redovitog poslovanja te rashoda za nabavu i održavanje nefinancijske imovine

– do 5 % vlastitih prihoda iz članka 3. ovoga Pravilnika koristit će se za stručno usavršavanje radnika

– do 5 % vlastitih prihoda iz članka 3. ovoga Pravilnika koristit će se za promotivne aktivnosti, organizacije stručnih skupova i radionica te nakladničku djelatnost

– do 20 % vlastitih prihoda iz članka 3. ovoga Pravilnika koristit će se za isplatu dodatka za uspješnost u radu.

(4) Iznimno od stavka 3. ovoga članka, Upravno vijeće Ustanove odnosno ravnatelj može uz prethodnu suglasnost Ministarstva donijeti odluku:

– da se za promotivne aktivnosti, organizacije stručnih skupova i radionica te nakladničku djelatnost rasporedi više od 5 % vlastitog prihoda iz članka 3. ovog Pravilnika

– da se za podmirenje materijalnih rashoda redovitog poslovanja te rashoda za nabavu i održavanje nefinancijske imovine rasporedi više od 70 % vlastitog prihoda iz članka 3. ovog Pravilnika.

(5) Pravo na isplatu dodatka za uspješnost u radu pripada svim radnicima zaposlenima u Ustanovama sukladno općem aktu iz članka 7. ovoga Pravilnika.

(6) Ukupan iznos sredstava koje Ustanove mogu namijeniti za isplatu ukupnog troška plaća poslodavca, kroz dodatak za uspješnost u radu ne može biti veći od 1/12 rashoda za zaposlene (skupina računa 31) prethodne godine.

(7) Pravo na isplatu dodatka za uspješnost u radu mogu ostvariti Ustanove koje su u bilanci na dan 31. prosinca prethodne godine iskazale višak prihoda.

Članak 5.

Ustanove su dužne mjerila utvrđena člankom 4. ovoga Pravilnika primjenjivati za korištenje vlastitih prihoda ostvarenih u tekućoj poslovnoj godini, kao i za prenesene viškove prihoda ranijih godina.

IV. IZVJEŠĆIVANJE O NENAMJENSKIM DONACIJAMA I VLASTITIM PRIHODIMA

Članak 6.

(1) Ustanove iz članka 1. ovoga Pravilnika podnose Ministarstvu polugodišnje i godišnje izvješće o ostvarenju i korištenju nenamjenskih donacija i vlastitih prihoda.

(2) Rok za dostavu polugodišnjeg izvješća je 31. srpnja tekuće godine, a godišnjeg izvješća 7. veljače tekuće godine za prethodnu godinu.

(3) Proračunski korisnici, koji su zakonom o izvršavanju proračuna izuzeti od obveze uplate nenamjenskih donacija i vlastitih prihoda u proračun te ostvaruju ove prihode na svojim računima s kojih podmiruju obveze/rashode, Ministarstvu su dužni dostaviti mjesečni izvještaj o ostvarenju i utrošku vlastitih prihoda i financijskih nenamjenskih donacija (evidencijski nalozi) najkasnije drugi radni dan u tekućem mjesecu za prethodni mjesec.

(4) Ministarstvo dostavlja mjesečne evidencijske naloge Ministarstvu financija do 10. u mjesecu za prethodni mjesec.

(5) Proračunski korisnici koji ostvaruju nenamjenske donacije i vlastite prihode dužni su ih evidentirati sukladno propisima kojima je uređeno proračunsko računovodstvo.

(6) Ministarstvo je ovlašteno od Ustanova zahtijevati izvještaj o ostvarenju i načinu raspodjele vlastitih prihoda i nenamjenskih donacija i izvan rokova utvrđenih u ovom članku.

V. OPĆI AKT O KORIŠTENJU NENAMJENSKIH DONACIJA I VLASTITIH PRIHODA

Članak 7.

(1) Upravno vijeće Ustanove obvezno je na prijedlog ravnatelja, a u skladu sa statutom Ustanove, donijeti opći akt kojim će se utvrditi uvjeti, kriteriji i način korištenja vlastitih prihoda i nenamjenskih donacija primjeren poslovanju svake Ustanove.

(2) Iznimno od stavka 1. ovoga članka, u Ustanovama koje nemaju upravno vijeće, opći akt iz stavka 1. ovoga članka donijet će ravnatelj Ustanove.

Članak 8.

Na opći akt iz članka 7. ovoga Pravilnika Ustanove su dužne ishoditi prethodnu suglasnost Ministarstva.

VI. ZAVRŠNE ODREDBE

Članak 9.

Stupanjem na snagu ovoga Pravilnika prestaje važiti Pravilnik o načinu korištenja vlastitih prihoda ostvarenih od obavljanja osnovne i ostale djelatnosti ustanova u kulturi (»Narodne novine«, broj 54/19).

Članak 10.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 611-09/26-01/0024
 Urbroj: 532-02-03/1-26-05
 Zagreb, 10. ožujka 2026.

Ministrica
 dr. sc. Nina Obuljen Koržinek, v. r.